Trump vrygespreek ná staat van beskuldigingPres. Donald Trump. (AP Photo/ Evan Vucci) Amerika se pres. Donald Trump is Woensdagaand vrygespreek nadat hy verlede jaar in ’n staat van beskuldiging geplaas is. Die senaat, onder leiding van die president se mede-Republikeine, het 52-48 gestem om hom vry te spreek op aanklagte van magsmisbruik en 53-47 op aanklagte van dwarsboming van die gereg. Trump word dus nie uit sy amp as president verwyder nie. Sou Trump wel aan een van die aanklagte skuldig bevind gewees het, sou hy sy amp aan visepresident Mike Pence afgestaan het. Trump is die derde Amerikaanse president om in ŉ staat van beskuldiging geplaas te word; nie oudpres. Bill Clinton of oudpres. Andrew Johnson is destyds as president verwyder nie. Die senaat stem Woensdag in Washington. (Senate Television via AP) Maroela Media het vroeër berig die Demokrate het in September met ŉ ondersoek teen Trump begin. Hy is daarvan beskuldig dat hy druk op die president van Oekraïne probeer plaas het om Joe Biden, die Demokratiese presidentskandidaat vir 2020, se seun se oënskynlike korrupte sakeverhoudinge in Oekraïne te ondersoek. Volgens die Demokrate het dit daarop neergekom dat Trump Oekraïne afgepers het om Biden se seun te ondersoek en dat hy só ’n opponent se kanse in die 2020- presidensiële verkiesing in die VSA benadeel het. Trump het volgehou dat hy niks verkeerd gedoen het nie.